Bloedoortapping gee ‘nuwe lewe’ aan spoegkobra-slagofferDawid du Plessis in die hospitaal. Foto: Via Facebook / Pray for Dawid “Danksy mense wat bloed geskenk het, het my seun meer lewe. Dit het ŉ groot verskil gemaak.” Só sê die ma van klein Dawid du Plessis, die vyfjarige seun van Limpopo wat voorverlede week deur ŉ Mosambiekse spoegkobra gepik is en tans in ŉ Pretoriase hospitaal aansterk. Dawid is op 23 Januarie omstreeks 23:30 in sy bed op sy hand gepik terwyl hy geslaap het. Hy woon saam met sy ouers, Philip (39) en Retha (33) du Plessis, op ŉ kleinhoewe in die Bulgerivier-omgewing buite Lephalale (Ellisras) in Limpopo. Retha en Philip is betrokke by The Fold-kinderhuis wat na 33 kinders omsien. Philip en Retha het met Dawid en sy sussie, Megan (11), in hul bakkie gespring en hulle na ŉ hospitaal in Lephalale gehaas waar Dawid in die waakeenheid opgeneem en teengif toegedien is. Sy ouers het hom op 25 Januarie in die Netcare Montana-hospitaal laat opneem nadat sy toestand verswak het. Dawid is sedertdien uit die waakeenheid na ŉ gewone saal oorgeplaas, maar was heeltyd moeg, slaperig en het nie na wense geëet nie. “Hy was al vier keer vir operasies en moet Maandagmiddag nog ŉ operasie ondergaan waar sy wond skoongemaak en daar gekyk gaan word of sy infeksie onder beheer is,” het Retha Maandagoggend aan Maroela Media gesê. Retha het gesê Dawid se bloedgroep is A+ en dat mense wat bloed skenk, moet besef hulle red lewens. “Dawid moes oor die naweek ŉ bloedoortapping kry en ŉ mens kan sien hoe ŉ groot verskil dit gemaak het. Voor die bloedoortapping was hy baie pap en lus vir niks nie, nou praat hy weer baie, kyk DVD’s en speel met sy karretjies. Hy was Sondag ook vir die eerste keer weer in die buitelug nadat die slang hom gepik het en het die helfte van ŉ sjokolademelkskommel gedrink. Sy eetlus is egter nog nie wat dit moet wees nie.” Dit is nog nie duidelik hoe lank Dawid nog in die hospitaal behandeling sal moet ontvang nie. “Dit hang alles maar af van vandag se operasie.” Retha gee private onderrig vir Dawid en sy sussie. Hy was twee dae besig met graad R toe die slang hom gepik het. Retha sal met Dawid se skoolwerk voortgaan wanneer hulle weer terug by die huis is. Retha en Philip het almal bedank wat hulle in hierdie moeilike tyd bystaan, ondersteun en vir hulle bid.